Document ID: /roh_data/filtered/fineweb-2-filterrobots_roh.jsonl.gz/53380

Nov vitiers vegn Veronika Widmann - la dunna dal Tirol dal Sid è actualmain vicedirectura da la rait da regiuns da protecziun alpinas Alparc. Ensemen cun Judith Burri e Regina Lenz, ch'eran enfin uss gia en la direcziun, cumplettescha ella il team, uschia ha communitgà l'uniun. Fin ch'il team da trais dunnas surpiglia il timun l'avrigl resta Judith Burri la manadra da fatschenta ad interim.
Betg in model nov
Daltut nov è quest model betg – il Parc Ela è er vegnì manà il davos onn e mez d'ina direcziun da trais persunas. Uss vegnia dentant integrada la part da manar ch'il manader da fatschenta aveva enfin ussa. Sco Paolo Giacometti, il president da l'uniun Parc Ela scriva, continueschia l'uniun cun il model da team perquai che quel saia sa cumprovà. Cun lavurar uschia, sajan ins pli flexibel er sch'i dettia midadas.